10. การควบคุมภายใน

บริษัทตระหนักถึงความสำคัญในการบริหารความเสี่ยงและระบบการควบคุมภายในที่ดี
ซึ่งจะทำให้ระบบการทำงานของบริษัทมีความถูกต้อง โปร่งใส
ตรวจสอบได้และสามารถลดหรือป้องกันความเสียหายที่อาจจะเกิดขึ้น
รวมทั้งมีการพัฒนาระบบการควบคุมภายในให้มีประสิทธิภาพและประสิทธิผลอย่างต่อเนื่อง
โดยมีฝ่ายตรวจสอบภายในที่มีความเป็นอิสระจากฝ่ายบริหารในการทำหน้าที่ตรวจสอบและสอบทานระบบงานรวมทั้งประเมินประสิทธิภาพของการปฏิบัติงานในหน่วยงานต่างๆ
เพื่อให้มั่นใจว่าพนักงานทุกคนในองค์กรได้มีการปฏิบัติตามระบบการควบคุมภายในที่บริษัทกำหนดไว้
และรายงานให้คณะกรรมการตรวจสอบและคณะกรรมการบริษัททราบ
เพื่อพิจารณาและดำเนินการแก้ไข โดยในรอบปี 2550
ที่ผ่านมาไม่พบข้อบกพร่องที่เป็นสาระสำคัญที่มีผลกระทบต่อผลการดำเนินงานของบริษัทและบริษัทย่อย

บริษัทให้ความสำคัญกับการบริหารความเสี่ยง โดยจัดตั้งคณะกรรมการบริหารความเสี่ยง
และมีคณะทำงานบริหารความเสี่ยงเพื่อทำการประเมินและวิเคราะห์ความเสี่ยงที่อาจมีผลกระทบต่อการดำเนินธุรกิจของบริษัท
และหามาตรการในการกำจัด ป้องกัน และควบคุมความเสี่ยงเหล่านั้น
ตลอดจนประเมินประสิทธิภาพของการบริหารความเสี่ยง
ติดตามสถานการณ์และเหตุปัจจัยของความเสี่ยงที่อาจเปลี่ยนแปลงไปอยู่ตลอดเวลา
แล้วรายงานให้คณะกรรมการตรวจสอบและคณะกรรมการบริษัททราบ ปีละ 2 ครั้ง
รวมทั้งมีการทำแผนจัดการความเสี่ยง (Treatment Plan)
เพื่อลดความเสี่ยงให้อยู่ในระดับที่ยอมรับได้

รายงานของคณะกรรมการตรวจสอบ

คณะกรรมการบริษัท ได้แต่งตั้งคณะกรรมการตรวจสอบ ซึ่งประกอบด้วยกรรมการอิสระจำนวน 3
ท่าน โดยมอบหมายหน้าที่และความรับผิดชอบที่สำคัญ ได้แก่ การสอบทานงบการเงิน
สอบทานและติดตามดูแลให้มีระบบการควบคุมภายในที่เหมาะสมและมีประสิทธิภาพ
การประเมินการบริหารความเสี่ยง สอบทานรายการที่เกี่ยวโยงกัน
สอบทานการกำกับดูแลกิจการที่ดีเพื่อให้เป็นไปตามหลักการบรรษัทภิบาลและจรรยาบรรณของบริษัท
รวมทั้งพิจารณาเพื่อเสนอแต่งตั้งผู้สอบบัญชี

ในรอบปี 2550 คณะกรรมการตรวจสอบได้มีการประชุมรวม 13 ครั้ง
และได้สรุปเป็นรายงานเสนอคณะกรรมการบริษัท ได้รับทราบทุก 3 เดือน
ซึ่งพอสรุปสาระสำคัญได้ดังนี้

การสอบทานงบการเงิน คณะกรรมการตรวจสอบได้พิจารณาสอบทานงบการเงินรายไตรมาส
และงบการเงินประจำปี 2550 เพื่อให้มั่นใจได้ว่ารายงานทางการเงินของบริษัท
และบริษัทย่อยได้จัดทำขึ้นอย่างถูกต้องตามมาตรฐานการบัญชีและมีการเปิดเผยข้อมูลอย่างเพียงพอครบถ้วนและเชื่อถือได้

ระบบการควบคุมภายใน
คณะกรรมการตรวจสอบได้พิจารณาและให้ความเห็นชอบแผนงานตรวจสอบภายในของปี 2550
พร้อมให้ข้อเสนอแนะและปรับแผนงานบางส่วนให้สอดคล้องกับนโยบายและแผนงานของบริษัท
เพื่อให้การปฏิบัติงานได้ผลงานที่มีทั้งประสิทธิภาพและประสิทธิผล
มีการติดตามการดำเนินการแก้ไขตามรายงานการตรวจสอบที่เห็นว่าเป็นเรื่องสำคัญอย่างต่อเนื่อง
ทั้งนี้
ขอบข่ายของงานตรวจสอบได้ครอบคลุมไปถึงหน่วยงานที่เป็นบริษัทย่อยทั้งในและต่างประเทศด้วย

การบริหารความเสี่ยง
คณะกรรมการตรวจสอบได้สอบทานและประเมินการบริหารความเสี่ยงตามนโยบายและแนวทางที่กำหนดไว้
พบว่าฝ่ายจัดการได้ให้ความสำคัญในเรื่องนี้อย่างต่อเนื่องโดยมีรายงานการประเมินปัจจัยความเสี่ยงและแผนงานในการบริหารความเสี่ยงที่เหมาะสมต่อคณะกรรมการบริษัทเป็นระยะ

การทำรายการที่เกี่ยวโยงกัน
คณะกรรมการตรวจสอบได้พิจารณาสอบทานรายการที่เกี่ยวโยงกันและรายการที่อาจมีความขัดแย้งกันทางผลประโยชน์เพื่อให้เกิดความมั่นใจว่ามีการดำเนินงานที่ถูกต้องโปร่งใส
รวมทั้งดูแลให้มีการเปิดเผยข้อมูลอย่างชัดแจ้งและเพียงพอตามประกาศของทางตลาดหลักทรัพย์แห่งประเทศไทย

8

การกำกับดูแลกิจการที่ดี
คณะกรรมการตรวจสอบได้สนับสนุนฝ่ายจัดการที่มุ่งมั่นจริงจังในการบริหารงานตามหลักการของการกำกับดูแลกิจการที่ดี
เพื่อให้มีความโปร่งใสและมีจริยธรรม
ทั้งนี้เพื่อช่วยสร้างความเชื่อมั่นแก่ผู้ถือหุ้นและผู้ที่เกี่ยวข้องทุกฝ่าย

การปฏิบัติตามกฎเกณฑ์ของภาครัฐ
คณะกรรมการตรวจสอบเห็นว่าฝ่ายจัดการมีแนวปฏิบัติที่แจ้งชัดในการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ฯ ตลอดจนกฎหมายอื่นที่เกี่ยวข้องกับธุรกิจของบริษัท
โดยมอบหมายให้มีผู้รับผิดชอบดูแลโดยตรง จากการสอบทานไม่พบปัญหาในด้านนี้

การแต่งตั้งผู้สอบบัญชี คณะกรรมการตรวจสอบได้พิจารณาและให้ความเห็นต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้งให้นายเจริญ ผู้สัมฤทธิ์เลิศ หรือนางสาวสมบูรณ์ ศุภศิริภิญโญ
หรือนางสาวพรรณทิพย์ กุลสันติธำรงค์ หรือนายไวโรจน์ จินดามณีพิทักษ์ แห่งบริษัท เคพีเอ็มจี
ภูมิไชย สอบบัญชี จำกัด เป็นผู้สอบบัญชีประจำปี 2551

คณะกรรมการตรวจสอบมีความอิสระในการปฏิบัติงานตามภาระกิจที่ได้รับหมอบหมายโดยได้รับความร่วมมือด้วยดีจากฝ่ายจัดการ
ได้พบและหารือกับผู้สอบบัญชีเพื่อขอทราบข้อคิดเห็นและหรือข้อสังเกตเกี่ยวกับงบการเงินและการควบคุมภายในด้านบัญชีและด้านสารสนเทศ
ซึ่งไม่มีเรื่องที่ผิดปกติและเป็นสาระสำคัญ

วันที่ 3 มีนาคม 2551

ในนามคณะกรรมการตรวจสอบ

(ศ.ดร.โกเมน ภัทรภิรมย์)

  ประธานคณะกรรมการตรวจสอบ